A magyar cégek meghódítják Kazahsztánt is - Figyelő
Ázsia Kazahsztán Pénzügyminisztérium üzleti lehetőség Varga Mihály
A magyar cégek meghódítják Kazahsztánt is
Hírek 2019. április 29. 8:47:35
A Pénzügyminisztérium hétfői közleményében a miniszter hangsúlyozta: a magyar cégek szaktudása és az általuk alkalmazott technológia iránt komoly kereslet van a kazah gazdaságban, ezt jól mutatja, hogy a mostani fórumra minden korábbinál nagyobb létszámú üzletember-delegáció utazott Kazahsztánba.
A közlemény szerint a tárcavezető kiemelte: Kazahsztán Magyarország fontos stratégiai partnere a közép-ázsiai régióban és a gazdasági kapcsolatok fejlesztését célzó törekvések egyre több eredményt hoznak. A két ország közötti kereskedelem már három éve folyamatosan emelkedik, tavaly a teljes áruforgalom több mint a negyedével nőtt, meghaladta a 600 millió dollárt, de az azt megelőző évben majdnem 200 százalékos volt a bővülés.
A Magyarország és Kazahsztán közötti beruházási kapcsolatokról szólva a Varga Mihály a közleményben kifejtette: Magyarország uniós átlag feletti növekedést, képzett munkaerőt, csökkenő adóterheket és kiváló logisztikai elhelyezkedést kínál a kazah vállalatok számára, ahogyan a Mol már több mint 10 éve van jelen sikeresen a közép-ázsiai országban.
Hasonló adottságokkal és előnyökkel rendelkezik Kazahsztán is a térségben, ezért a magyar kormány több módon is támogatja a kazah piacra törekvő vállalkozásokat, de a kétoldalú kapcsolatok fejlődését segíti a már két éve eredményesen működő közvetlen légi járat is, amelyen már több mint 50 ezren utaztak.
Borítókép: Orbán Viktor miniszterelnök (b2) találkozója Nurszultan Nazarbajevvel, Kazahsztán első elnökével (j2) Nurszultanban 2019. április 24-én. Balra Varga Mihály pénzügyminiszter (b). (MTI/Miniszterelnöki Sajtóiroda/Szecsődi Balázs)